text: Chauffører fordømmer hærværk
  25 januar 2012 kl. 17.18
  De chauffører, TV SYD i dag talte med i grænselandet, fordømmer det omfattende og systematiske hærværk mod mindst 30 privatbiler i Padborg.
  Selv om 8.000 danske chaufførjobs er forsvundet på fire år, er der stadig danskere bag rattet på en del lastvogne. Hærværket har været det helt store samtaleemne imellem dem de seneste dage. Chaufførerne fordømmer hærværket, men de forstår, hvorfor det er sket.
  I går kunne TV SYD fortælle, at arbejdsløse chauffører mistænkes for at have vandaliseret mindst 30 privatbiler i Padborg.
  Bilerne tilhører udenlandske lastvognschauffører, der har job for danske vognmænd, samtidig med, at ledigheden blandt danske chauffører er rekordhøj.
  Hærværket var meget omfattende. Et sted blev der smidt en stor cementsten igennem bagruden. Kampen står om de 5.000 chaufførjobs, som ifølge fagforbundet 3F er gået fra danske til udenlandske hænder.
  